Weiss Antikva
Weiss Antikva er designet af den tyske multikunstner Emil Rudolf Weiss (1875-1942) og hører til en lille gruppe skrifter fra årene op til 1. Verdenskrig, som stadig bar spor af århundredeskiftets skønvirke og af påvirkningen fra englænderen Edward Johnstons Writing Illuminating and Lettering (1910 i tysk oversættelse).
Weiss' tidlige berømmelse hvilede på en frakturskrift fra 1913; først i 1928 kom så Weiss Antikva på markedet. Den kom til at stå i skyggen af den nye tids funktionalistiske groteskskrifter og vandt først europæisk udbredelse i 1940'erne, første gang i Danmark 1943 i en bog om Den grafiske Læreanstalt. 
Weiss Antikva er en elegant skrift med mindelse i versalerne om antik romersk lapidarskrift og i minusklerne og kursiven om antikkens romerske kalligrafi. Den bruges dog ikke meget længere.